Kaffebar på Grünerløkka avslørt som PR-triks fra Coop

1. okt. 2015 12:21 Sist oppdatert 1. oktober 2015

Torsdag morgen kom Coop-logoen opp i vinduene. Wasim Riaz

Vanlig butikk-kaffe har ikke høy stjerne i Oslo, sier barista Greta Prestmo.

Knapt noe sted i Oslo er tettheten av kaffebarer større enn på Grünerløkka. Men 1. september åpnet enda en: Den tilsynelatende frittstående kaffebaren The secret coffee shop, godt synlig ved Olaf Ryes plass.

De har både solgt ferdig drikke på stedet og bønner til å ta med, men har ikke fortalt hvor bønnene kom fra – bare at de har sitt eget kaffebrenneri. I stedet har de bedt kundene fortelle hvordan kaffen smakte. Var den magisk?

Torsdag morgen avslørte dagligvarekjeden Coop at det hele har vært et markedsføringsstunt.

All kaffe som er blitt solgt og servert, er ordinær kaffe fra Coop.

Barista: — Butikk-kaffe har lav status

Greta Bjørkli har vært innleid barista for Coop. Hun har 12 års erfaring fra bransjen.

— Vi er her for å vise at med riktig bryggemetode og utstyr er det mulig å få god kaffe av «vanlige» kaffebønner, sier Bjørkli.

Greta Bjørkli har i en måned jobbet som barista for Coop. Wasim Riaz

Sammen med kollega Andreas Prestmo har hun servert kaffe de fire siste ukene. Og selv om det fra og med torsdag morgen står Coop på vinduet mot gaten, er det en jevn strøm av kunder når Aftenposten er innom.— Vanlig butikk-kaffe har ikke høy stjerne i Oslo, sier Prestmo.

Gode tilbakemeldinger, ifølge Coop

Lise Mette Kjellberg, senior kommunikasjonsrådgiver i Coop, sier at selskapet har ønsket å vise at deres kaffe er like god som kaffen på kaffebarer flest i Oslo. De valgte seg Grünerløkka: Knapt noe annet sted er tettheten av kaffebarer større.

— Vi har fått veldig gode tilbakemeldinger. Gjestene har likt kaffebaren: både kaffen, betjeningen og atmosfæren. Da er det morsomt å kunne avsløre at Coop står bak, sier hun.

- Dere er ikke redd for at kundene skal føle seg lurt?

— Nei, det er vi ikke. Dette er den kaffen de har fått servert, og de har jo likt den. Flertallet har vært veldig positive. Så jeg vil jeg tro at de nå synes det er morsomt å få vite at det er Coops kaffe de har drukket hele tiden, sier Kjellberg.

En målsetning for Coop har også vært å markedsføre seg ekstra i Oslo. Dagligvarekjempen er stor på landsplan, men liten i hovedstaden.

— Mange tidligere Rimi-butikker i Oslo omprofileres i disse dager til Coop. Kaffe er en viktig del av sortimentet vårt, vi ønsker å øke kjennskapen til den, sier Kjellberg.

SE VIDEO: Så forskjellig kan samme kaffe smake med ulike tilberedningsmåter

... Men noen smakte forskjellen

I løpet av de tre første ukene kaffebaren holdt åpent, solgte de 1168 kopper kaffe.

Men god start til tross: Coop har ikke planer om å utvide til kaffebarbransjen permanent. Den nye kaffebaren vil holde åpent «en stund til», ifølge Lise Mette Kjellberg, før det er kroken på døren.

Det er forøvrig ikke alle kunder som har latt seg bløffe. I en av anmeldelsene av kaffebaren på Facebook skriver en kunde:

«Dessverre var ikke kaffen opp til pari med andre selvstendige kaffebarer på Grünerløkka»

Hun skriver også:

«Jeg kjøpte dessverre bønner med hjem før jeg hadde smakt på dem, og fikk den samme opplevelsen av at aromabildet var veldig svakt. Bønnene var ikke merket med hvor de var fra eller når de var brent, som er viktig hvis man liker god kaffe. Jeg er ikke kaffenerd, men forventer høyere kvalitet når noen hevder at de har sitt eget brenneri selv om det ikke er på stedet.»

Vil du lære mer om kaffe?

Tidligere verdensmester i barista, Tim Wendelboe, gir deg sine beste tips i videoen: